આવા વિરોધાભાસો રોજિંદી ઘટમાળની જેમ આપણી આસપાસ વ્યક્ત થતા હોય છે, પરંતુ આપણા સૌની તલાશ તો વધારે સુખ, વધારે આરામદાયક સુખસગવડો માટેની જ હોય છે અને એ માટે આપણે સૌ તનતોડ પ્રયાસો પણ કરતા રહીએ છીએ. આ પ્રયત્નો થકી ક્યારેક આપણે ભૌતિક માપદંડો તો સિદ્ધ કરી લઈએ છીએ, પરંતુ એના થકી મળતો આનંદ કે આંતરિક તૃપ્તિનો અનુભવ જાણે કે દૂર રહી જાય છે. ઈશ્વરે સુખને પણ જાણે સુવર્ણમૃગ જેવું બનાવ્યું છે. આપણે સૌ એનાથી આકર્ષાઈને તેની પાછળ દોટ મૂકીએ છીએ, પરંતુ મોટા ભાગે એ ભ્રમણા સાબિત થાય છે. સુખની સુંવાળી લાગતી ધાર ક્યારેક વ્યક્તિને એવી રીતે ઘસરકો મારી જાય છે કે માણસ કોઈને કશું કહી પણ શકતો નથી.